Shin-chan

Crayon Shin-chan (クレヨンしんちゃん, Kureyon Shin-chan?), conocíu como Shin-chan o Shin Chan, ye un manga xaponés de Yoshito Usui. Apaeció por primer vegada en 1990 na revista xaponesa Weekly Manga Action, de la editorial Futabasha. En 2009 torgóse l’espublizamientu tres la muerte del so autor nun accidente nel monte, pero entamóse una nueva serie al otru añu col nome Shin Crayon Shin-chan (Nuevu Crayon Shin-chan).

L’adautación a la televisión estrenóse en 1992 y sigue entá güei produciéndose y emitiéndose con gran ésitu en Xapón y n’otros países. Tamién fízose un spin-off del anime que sigue les aventures del perru, Nevado, col nome Super Shiro.

 Trama y personaxes 
La historia ta protagonizada por Shinnosuke "Shin" Nohara, un neñu de 5 años traviesu y malcriáu, que vive colos sos padres y la so hermana na ciudá de Kasukabe, Prefeutura de Saitama. Cada emisión consta de tres historietes d’unos 7 minutos de duración que davezu cuntan una situación cotidiana y cenciella (slice of life), con un plantegamientu inxenuu aína escarriláu pol pequeñu Shin-chan, que sal del riegu y fai dalguna trastada. El capítulu acaba habitualmente col adultu descubriendo lo asocedíu y reñendo al rapacín. 

El motivu de les travesures, si no ñacen na simple picardía de Shin-chan y la so tendencia a facer de rabiar a los mayores, tienen que ver con la inorancia del neñu hacia coses básiques de la vida o un tracamundiu col llinguaxe. Esto implicó un trabayu perdifícil pa los traductores, darréu que la gracia ta habitualmente en xuegos de pallabres, asina como onomatopeyes y frases feches arraigonaes nel idioma orixinal.Exemplu nel capítulu 303c sobre los Haiku.

Tanto’l manga como l’anime ta enllenu de situaciones tópiques de la sociedá actual y específicamente la xaponesa. La ma de Shinosuke ye l’estereotipu d’ama de casa folgona, bilordera y con mala guedeya que s’encarga d’alministrar el dineru que gana’l maríu. Esti ye Hiroshi, un emplegáu de baxa categoría nuna empresa onde trabaya muncho y paguen-y pocu. Davezu llega enfiláu a casa, lo que arrefunda abondo a Misae, amás de lo faldiegu que suel ser y lo pocu que collabora nes xeres doméstiques. En repetíes ocasiones se-y ve un calter feble, del que s’aprovechen fácilmente. Un chiste recurrente ye Shin-chan nun duldando en recorda-y el so fracasu como cabeza de familia.

Otro gag repetíu en numberosos capítulos ye Misae emburriando al fíu pola mañana pa que nun llegue tarde al colexu, cosa que nun consigue porque nun espierta a tiempu o entama a revolver hasta pruyi-y la sangre a la madre, que vese obligada a llevalu a carreres en bici tres perder el autobús escolar.

Los collacios, les maestres y el direutor de la escuela son tamién personaxes habituales. Dellos episodios tan protagonizaos por ellos. El direutor tien d’aguantar que lu asemeyen a un mafiosu y a tol mundu-y da mala espina el so aspeutu, anque en realidá seya perbonaz y paciente colos neños y coles trastaes de Shinosuke. El centru tien tres clases: la de los xirasoles (ひまわり), la de les roses (ばら) y la de los guindales (桜). Shin-chan y los amigos van a la de los xirasoles, que lleva Midori Yoshinaga, y amuesen muncha rivalidá coles roses, d'Ume Matsuzaka. Les dos muyeres, de 24 años, nagüen por alcontrar pareya y tamién rivalicen por ello, anque-yos cuesta muncho trabayu a les dos. Representen en ciertu mou a les moces ventiañeres que carguen cola presión d’echase noviu, habitual na mentalidá xaponesa. Sicasí, Yoshinaga sí acaba casada. Nel capítulu 287 apaez una tercer profesora, Masumi Ageo, de la clase los guindales.

Ente los amigos de Shin-chan tamién vense diversos arquetipos: la neña Nené Sakurada, afayadiza y sensible, pero a vegaes ranfeña y caprichosa, qu’obliga a los sos amigos a xugar a pas y mas escontra la so voluntá; Tooru Kazama, un neñu formal, estudiosu y fachandín, anque con muncha sensibilidá, rasgu que suel esconder por mieu a que lu ridiculicen; Masao Satō, l’amigu cobarde, apoquináu y dócil, que se-y dexa enguedeyar fácilmente por Shin-chan; y Boo-chan, un mozu sele y un pocu estrañu, que demuestra munchu xacíu nos momentos complicaos. A esti plantel amiéstanse entrada la serie Ai Suotome, una neña rica que ta namorada de Shinosuke (anque nun-y fai nengún casu) y de quien ta namoráu Masao.

Otru personaxe episódicu ye Nanako Ōhara, una moza muncho mayor que Shinosuke pero de la que ta engalamondráu. Que-y gusten muyeres mayores ye otru tópicu de la serie. Shin-chan suel acercase a toles moces guapes que ve pola calle y entruga-yos indiscreciones o cualquier babayada.

 Receición 
Shin-chan algamó ceo muncha popularidá nel país del sol naciente. El cómic vendió más de 100 millones de copies en los 14 países nos que se distribuyó y 53 millones solo en Xapón.

L’anime foi esportáu a 45 países y dobláu a 30 llingües. Igual qu’en Xapón, el percorríu de la serie ta marcáu por polémiques al rodiu’l so conteníu nes llendes de lo aptu pa neños pequeños y lo estrictamente dirixíu a un públicu adultu.

Na India, la serie tuvo d’emitise nuna versión censurada tres les quexes del gobiernu pol llinguaxe y les imáxenes de desnudos amosaes, amás de los comportamientos del neñu protagonista, que víense como una mala influyencia pala xente mozo. Sicasí, los datos d’audiencia llegaben al 36% de share nel país.

La historia repitióse n’otres naciones como Corea del Sur, Indonesia o los países anglofalantes, onde ficiéronse tres doblaxes qu’eliminaben dafechu los pasaxes menos afayadizos pa un target infantil. En 2015 fízose un nuevu doblaxe partiendo de la versión española, que ye especialmente fiel al orixinal xaponés, y tuvo disponible al traviés la tienda dixital de la consola Nintendo 3DS.

Les quexes suelen ser relatives a la violencia verbal o física y les imáxenes de semidesnudos. Al mou d’otres series del mesmu corte como Los Simpson o Family Guy, Shin-chan recibió tamién numberoses acusaciones de sexismu. Pue percibise un intentu de caricaturizar a la muyer como focicona, simple, avariciosa y caprichosa, ente otres carauterístiques de Misae y del restu de muyeres de la serie, inclusive les neñes pequeñes. Sicasí, otros defenden la función satírica del programa, especialmente na descripción de los vezos de la vida moderna, la carga de trabayu, les formes de rellacionase cola familia (el matrimoniu, la conciliación, la familia política), el consumismu, etc.

 Películes 
Dende 1993 salió una película basada na serie cada añu, dando hasta güei 27 cintes con argumentos alloñaos de los de la pequeña pantalla. En xeneral entamen como un episodiu normal qu’acaba presentando una situación fantástica y fuera de la llinia argumental y tonu del anime qu’obliga a Shin-chan a dir alluendi a resolver daqué.

Les opiniones son diverses según el filme, pero suel destacase la película númberu 9, conocida n’España como ¡Los adultos contraatacan!. Esta fai una fonda reflexón al rodiu’l cambéu de sieglu, les alcordances, el pasáu, y la señardá pola infancia, poro, tien un tresfondu claramente adultu que foi especialmente apreciáu polos fans.

N’España pudieron vese toes elles sacante dos en televisión, formatu físicu o nel cine. Na gran pantalla estrenóse En busca de las bolas perdidas en 2003, Operación Rescate en 2004, ¡Los adultos contraatacan! en 2007 y próximamente podrá vese Shin Chan en Australia tras las esmeraldas verdes (anulada de momentu pola pandemia del COVID-19).

 Videoxuegos 
Otru mediu que Shin-chan conquistó foi'l mundu del videoxuegu, dende’l primeru pa Game Boy hasta los espublizaos apocayá pa teléfonos intelixentes y Nintendo Switch. Ente ellos destaca ¡Aventuras de cine!, que sofítase nes 16 películes hasta esi momentu producíes.

 Referencies 

 Enllaces esternos 
 Páxina oficial de la serie n'España. 
 Canal oficial de YouTube onde puen vese dellos capítulos gratis.
 Ficha del anime n'Anime News Network (n'inglés).
 Ficha del manga n'Anime News Network (n'inglés).

Categoría:Series de manga
Categoría:Series de televisión de Xapón
Categoría:Anime
Categoría:Animación p'adultos
Categoría:Normalización llingüística
Categoría:Humor negro